אנה זק

ביוגרפיה

נולדה בשם אנה קוזנקוב בסוצ'י שברוסיה, וכעשור לאחר מכן ב-2010 היא עלתה לישראל עם אביה ואמהּ נטליה ואחותה הגדולה, והם השתקעו באשדוד. טרם עלייתם, אימה נטליה הייתה אחות בבית חולים, ואביה דניס עסק בנדל"ן. ארבע שנים לאחר מכן אביה ירד בחזרה לרוסיה. היא למדה בבית הספר מקיף ח' שבאשדוד. שם המשפחה "זק" שמשמש אותה נבחר כשם במה קצר וקליט. משפחתו של אביה היא יהודית, בעוד משפחתה של אמהּ לא, ועל כן זק נחשבת לחסרת-דת.

קריירה

זק החלה להתפרסם לאחר שהופיעה בשנת 2014 בעונתה השנייה של הריאליטי לילדים "הבנים והבנות" בערוץ הילדים. התוכנית גרמה להיחשפותה של זק ולפריצתה ברשתות החברתיות.
זק הופיעה בפרסומות של חברות ומותגים שונים, בישראל ומחוצה לה. באוגוסט 2016 שימשה כפרזנטורית של רשת הנעליים הישראלית "Scoop", ולפני כן הצטלמה לקמפיין עולמי של מותג הסרת השיער "Veet", השתתפה בקמפיין מותג הקוסמטיקה "סקין גירל" שעלה באירופה ואמריקה, בקמפיין של שוקו "יטבתה", ובסרטון של "המרכז לאינטרנט בטוח". בנוסף, היא משמשת כפרזנטורית של ליין הנערות של חברת האופנה הישראלית "Adika". ב-2017 דיגמנה לחברת הביגוד הישראלית "FIX". ביוני 2017 נבחרה להיות הפרזנטורית החדשה של רשת "אופיס דיפו" בארץ, וכחודש לאחר מכן, פורסם כי נבחרה להוביל קמפיין של חברת האקססוריז הישראלית "TOPTEN" לצד רוסלנה רודינה.
לזק יש מעל 4 מיליון עוקבים באפליקציית TikTok (שהתמזגה עם מיוזיקלי) ומעל מיליון עוקבים באינסטגרם. לפי דו"ח של חברת הניטור והמדידה SpyTheNet לחודש מרץ 2017, שפורסם באתר איגוד האינטרנט הישראלי, זק הייתה במקום הראשון ברשימת הישראלים המשפיעים באינסטגרם, עם מיליון עוקבים, ו-85,000 אינטראקציות בממוצע לתמונה/וידאו.
בינואר 2017 זכתה בתואר האינסטגרם המוביל בבני נוער, בטקס תחרות האינסטגרם של השנה. באפריל 2017 זכתה במקום הראשון ב"אירוע אליפות המיוזיקלי" הראשון שנערך בסינמה סיטי.
במאי 2017 פורסם כי התקבלה לשלבים האחרונים של האודישנים ללהקה גלובלית חדשה בשם "Now United", פרי יצירתו של המפיק האנגלי סיימון פולר (מייסד הספייס גירלז) שתורכב מ-11 כוכבים מכל רחבי העולם. אולם ב-2018 התגלה שהיא תשמש כאחת הפרזנטוריות בלבד, ולא תופיע איתם כלל, מה שגרם לזק להחליט לא להצטרף אליהם.
ביוני 2017 השתתפה זק בתוכנית הדוקו-ריאליטי "להיות זמרת" בערוץ 24, שעקבה אחר חמש נשים המנסות להשתלב בתעשיית המוזיקה כזמרות מתחילות, ובמסגרת התוכנית הן הוציאו סינגל.
ב-23 באוגוסט 2017, הוציאה במסגרת התוכנית "להיות זמרת" את הסינגל הראשון שלה "Money Honey", הווידאו קליפ הרשמי של השיר זכה ליותר מארבעה מיליון צפיות וליותר מ-80 אלף לייקים באתר יוטיוב, שבו נרשמו מעל 140 אלף מנויים לערוץ יוטיוב שלה.
בטקס נבחרי הילדים 2017 של ערוץ הילדים זכתה זק בתואר "כוכבת הרשת של השנה". בטקס של שנת 2014 הייתה מועמדת לתואר "פריצת השנה".
בספטמבר 2017 הוציאה חברת הבישום הישראלית "SPRING" קולקציית בשמים על שם אנה זק.
באוקטובר 2017 החלה להגיש פינה שבועית של מצעד סרטונים בתוכנית "הצנרת", שעלתה לשידור בערוץ 2 של רשת, שעברה בנובמבר לערוץ רשת 13.
בנובמבר 2017 נבחרה להיות הפנים החדשות של חברת האופנה הישראלית "Twentyfourseven".
ב-24 בדצמבר 2017 הוציאה את הסינגל השני שלה "My Love", והווידאו קליפ הרשמי צבר תוך יממה מהשקתו באתר יוטיוב מעל 160 אלף צפיות ו-15 אלף לייקים.
נבחרה על ידי השבועון "מעריב לנוער" ל"בחירת השנה ברשת" לשנת 2017. בנוסף, נבחרה ל"כוכבת השנה ברשת" בטקס נבחרי פרוגי לשנת 2017.
ב-27 במרץ 2018 הוציאה את הסינגל השלישי שלה "Bang Bang", והווידאו קליפ של השיר זכה תוך יומים מעלייתו ליוטיוב ליותר מ-250 אלף צפיות ול-22 אלף לייקים. במקביל החלה לקיים סדרת הופעות בפני קהל, במקומות ציבוריים ברחבי ישראל.
זק נבחרה לשיר את שיר הנושא של הסרט "עד הקצה - ג'סטה 2" בבימויו של קובי מחט, שיצא לאקרנים בקיץ 2018 והשיר צבר מעל 1.5 מיליון צפיות.
ב-20 באוגוסט 2018 השתתפה בסינגל בינלאומי של המוזיקאי הצרפתי ריצ'רד אורלינסקי בשם: "Gravity", בשיתוף הראפר האמריקאי פאט ג'ו. הקליפ לשיר זכה תוך יממה למעל 100 אלף צפיות באתר יוטיוב.
החל מנובמבר 2018 משתתפת יחד עם קים אור אזולאי בתוכנית "הכוכב של קים ואנה" המשודרת בערוץ טין ניק.
ב-6 בפברואר 2019 העלתה ליוטיוב קאבר לשיר "See You Again" שזכה למעל 200 אלף צפיות.
בפברואר 2019 נבחרה להיות הפרזנטורית של חברת האופנה הישראלית "עדיקה".
במרץ 2019 התקבלה לתפקיד ראשון בסרט קולנוע "רפסודה" לתפקיד ראשי. ב-22 באפריל 2019 הוציאה את השיר "Tik Tok". 
זק לוהקה לפסטיגל שייערך בחנוכה 2019.

חיים אישיים

בשנת 2018 הייתה במערכת יחסים עם מאמן הכושר שלה המבוגר ממנה בשש שנים, שחר ג'נה. דבר שעורר ביקורת ברשת עקב היותה של זק קטינה באותה עת.
ב-2018 בראיון ל"את" סיפרה זק שלמרות שהיא לא-יהודייה, היא לא חשבה להתגייר, אך עם זאת מרגישה מאוד מחוברת לארץ ולתרבות.